**NÁRODNÁ RADA SLOVENSKEJ REPUBLIKY**

VI. volebné obdobie

**NÁVRH**

**Zákon**

z .....................,

**ktorým sa mení a dopĺňa zákon č. 446/2001 Z. z. o majetku vyšších územných celkov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 446/2001 Z. z. o majetku vyšších územných celkov v znení zákona č. 521/2003 Z. z., zákona č. 540/2005 Z. z., zákona č. 279/2006 Z. z., zákona č. 258/2009 Z. z. a zákona č. 509/2010 Z. z. sa mení a dopĺňa takto:

**1.** V § 9a ods. 8 písmeno e) znie:

„e) pri prevodoch majetku vyššieho územného celku z dôvodu hodného osobitného zreteľa, o ktorých zastupiteľstvo vyššieho územného celku rozhodne trojpätinovou väčšinou všetkých poslancov, pričom osobitný zreteľ musí byť zdôvodnený; zámer previesť majetok týmto spôsobom je vyšší územný celok povinný zverejniť najmenej 30 dní pred schvaľovaním prevodu zastupiteľstvom vyššieho územného celku na svojej úradnej tabuli a na svojej internetovej stránke, pričom tento zámer musí byť zverejnený počas celej tejto doby; v prípade, že sa do 15. dňa o do dňa zverejnenia prihlási iný záujemca o kúpu predmetného majetku a jeho ponuka kúpnej ceny za odkúpenie majetku vyššieho územného celku bude minimálne o 20 % vyššia ako je kúpna cena vo zverejnenom prípade hodnom osobitného zreteľa a súčasne bude splnená podmienka podľa odseku 13, zastupiteľstvo vyššieho územného celku hlasuje o takomto návrhu pred hlasovaním o návrhu, ktorý bol zverejnený ako prípad hodný osobitného zreteľa.“.

**2.** § 9a sa dopĺňa odsekmi 12 a 13, ktoré znejú:

„(12) V prípade, že po zverejnení prípadu hodného osobitného zreteľa bude doručených vyššiemu územnému celku v rámci lehoty podľa ods. 8 písmena e) viac návrhov, ktoré budú spĺňať aj podmienku vyššej ponuky kúpnej ceny minimálne o 20 %, o každom takom návrhu sa musí hlasovať na zastupiteľstve vyššieho územného celku samostatne. Poradie pri hlasovaní je určené výškou ponúknutej kúpnej ceny a to od najvyššej ceny postupne po najnižšiu; v prípade rovnakej výšky ponúkanej kúpnej ceny sa o poradí takýchto návrhov rozhodne žrebom.

(13) Záujemcovia, ktorí sa po zverejnení prípadu hodného osobitného zreteľa podľa ods. 8 písmena e) prihlásia ako záujemcovia o kúpu majetku vyššieho územného celku, sú povinní zaplatiť pred hlasovaním o tomto prevode na účet vyššieho územného celku preddavok na kúpnu cenu vo výške 30 % zo sumy, ktorú za predmetný majetok vyššieho územného celku ponúkli s tým, že v prípade neschválenia prevodu im ho vyšší územný celok bez zbytočného odkladu vráti. V prípade, že takémuto záujemcovi zastupiteľstvo vyššieho územného celku trojpätinovou väčšinou všetkých poslancov odsúhlasí predaj majetku vyššieho územného celku, tento je povinný do tridsiatich dní odo dňa uzatvorenia kúpnej zmluvy uhradiť vyššiemu územnému celku zvyšnú časť ponúkanej kúpnej ceny. V prípade, že zvyšná časť kúpnej ceny nebude v lehote a spôsobom podľa predchádzajúcej vety zaplatená vyššiemu územnému celku, rozhodnutie zastupiteľstva vyššieho územného celku o prevode majetku vyššieho územného celku v tomto prípade stráca prvým dňom omeškania platnosť a preddavok na kúpnu cenu prepadá týmto dňom v prospech majetku vyššieho územného celku.“.

**3.** V § 9a ods. 9 písmeno c) znie:

„c) pri nájmoch majetku vyššieho územného celku z dôvodu hodného osobitného zreteľa, o ktorých zastupiteľstvo vyššieho územného celku rozhodne trojpätinovou väčšinou všetkých poslancov, pričom osobitný zreteľ musí byť zdôvodnený; zámer prenajať majetok týmto spôsobom je vyšší územný celok povinný zverejniť najmenej 30 dní pred schvaľovaním nájmu zastupiteľstvom vyššieho územného celku na svojej úradnej tabuli a na svojej internetovej stránke, pričom tento zámer musí byť zverejnený počas celej tejto doby; v prípade, že sa do 15. dňa o do dňa zverejnenia prihlási iný záujemca o nájom predmetného majetku a jeho ponuka ročného nájomného bude minimálne o 20 % vyššia ako je ročné nájomné vo zverejnenom prípade hodnom osobitného zreteľa a súčasne bude splnená podmienka podľa odseku 15, zastupiteľstvo vyššieho územného celku hlasuje o takomto návrhu pred hlasovaním o návrhu, ktorý bol zverejnený ako prípad hodný osobitného zreteľa.“.

**4.** § 9a sa dopĺňa odsekmi 14 a 15, ktoré znejú:

„(14) V prípade, že po zverejnení prípadu hodného osobitného zreteľa bude doručených vyššiemu územnému celku v rámci lehoty podľa ods. 9 písmena c) viac návrhov, ktoré budú spĺňať aj podmienku vyššej ponuky ročného nájomného minimálne o 20 %, o každom takom návrhu sa musí hlasovať na zastupiteľstve vyššieho územného celku samostatne. Poradie pri hlasovaní je určené výškou ponúknutého ročného nájomného a to od najvyššej ceny postupne po najnižšiu; v prípade rovnakej výšky ponúkaného ročného nájomného sa o poradí takýchto návrhov rozhodne žrebom.

(15) Záujemcovia, ktorí sa po zverejnení prípadu hodného osobitného zreteľa podľa ods. 9 písmena c) prihlásia ako záujemcovia o nájom majetku vyššieho územného celku, sú povinní zaplatiť pred hlasovaním o tomto prevode na účet vyššieho územného celku preddavok na ročné nájomné vo výške 30 % zo sumy, ktorú za nájom predmetného majetku vyššieho územného celku ponúkli s tým, že v prípade neschválenia prevodu im ho vyšší územný celok bez zbytočného odkladu vráti. V prípade, že takémuto záujemcovi zastupiteľstvo vyššieho územného celku trojpätinovou väčšinou všetkých poslancov odsúhlasí nájom majetku vyššieho územného celku, tento je povinný do tridsiatich dní odo dňa uzatvorenia nájomnej zmluvy uhradiť vyššiemu územnému celku zvyšnú časť ponúkaného ročného nájomného. V prípade, že zvyšná časť kúpnej ceny nebude v lehote a spôsobom podľa predchádzajúcej vety zaplatená vyššiemu územnému celku, rozhodnutie zastupiteľstva vyššieho územného celku o nájme majetku vyššieho územného celku v tomto prípade stráca prvým dňom omeškania platnosť a preddavok na ročné nájomné prepadá týmto dňom v prospech majetku vyššieho územného celku.“.

**Čl. II**

Tento zákon nadobúda účinnosť 1. januára 2015.